Sporočilo medijem

**Novi okviri poslovanja in nove poslovne priložnosti v Indiji**

**Ljubljana, 13. maja 2015 – Včerajšnjega posveta na temo Indije, ki ga je organizirala Gospodarska zbornica Slovenije skupaj z Veleposlaništvom Indije, se je udeležilo okoli 25 predstavnikov gospodarstva.**

Indijski veleposlanik v Sloveniji Sarvajit Chakravarti je poudaril, da si Indija s svojo državno proizvodno politiko prizadeva za spodbujanje naložb v proizvodnem sektorju in s tem povečanje deleža proizvodnje v BDP na 25% do leta 2022. S tem bi se povečala tudi globalna konkurenčnost proizvodnega sektorja v Indiji. Za Slovenijo so po njegovem mnenju zanimivi predvsem strateški sektorji (obrambna oprema, letalska in vesoljska industrija, ladjedelništvo in popravilo ladij, investicijsko blago in inženiring), proizvodni sektorji z visoko dodano vrednostjo (avtomobilska industrija, elektronika, zdravila in farmacevtski izdelki, kemična industrija, petrokemični izdelki, papirna industrija) ter sektorji za ustvarjanje novih delovnih mest, kjer je še posebej izpostavil živilskopredelovalno industrijo. Predstavil je aktualne poslovne priložnosti predvsem na visokotehnoloških področjih, kot so elektronika, obnovljiva energija, solarna energija, strojništvo, predelava živil, gradbeništvo… za katera je indijska vlada pripravila tudi vrsto finančnih in ekonomskih vzpodbud za privabljanje tujih vlagateljev.

Veleposlanik je podrobneje spregovoril še o novih infrastrukturnih projektih, saj Indija za spodbujanje proizvodnje načrtuje izgradnjo petih novih industrijskih koridorjev (industrijski koridor Delhi-Mumbai na primer ponuja naložbene priložnosti v avtomobilski, električni in elektronski, farmacevtski industriji in sektorju težkih strojev). Podal je tudi informacijo o projektu "100 pametnih mest", za katerega je v proračunu 2015-16 že zagotovljena milijarda dolarjev.

Udeležence je ob koncu povabil k udeležbi na partnerskem vrhu Oživljeni Rajasthan, ki bo novembra v Džaipurju ter na nekaterih pomembnejših sejmih, ki se bodo do konca letošnjega leta še odvijali v Indiji.

V nadaljevanju so indijski poslovnež Bitthal Maheshwari, P. R. Murali (BHEL Ltd.) in Sushi Kumar Padhee (NALCO Ltd.) predstavili možnosti za sodelovanje s slovenskimi podjetji.